En 58-årig mand blev mandag eftermiddag fængslet fire uger, efter han søndag blev anholdt og sigtet for voldtægt.

Politiet modtog søndag eftermiddag en anmeldelse om en mulig voldtægt. Det var en 56-årig kvinde, som henvendte sig og sagde, at hun var blevet voldtaget i en lejlighed i en mindre oplandsby til Frederikshavn. Politiets undersøgelser førte søndag aften til en anholdelse i sagen. Den 58-årige mand er ligeledes fra lokalområdet. Politiet oplyser, at den 56-årige kvinde havde været til en fest natten til søndag, og hun skulle overnatte hos nogle bekendte. Det var her, at den 58-årige mand ifølge sigtelsen voldtog kvinden. Mandag eftermiddag blev han fremstillet i grundlovsforhør, hvor Retten i Hjørring valgte at varetægtsfængsle manden i fire uger.